《和陆伯微韵》
宋代·袁甫

皇都喜见天宇晴，好风拂掠条不鸣。
幽人领袖二三子，适意涌金门外行。
云岫重重仍翼翼，举头不愧林间翮。
赏心乐事浩无涯，独念黎元生理窄。
胸中宿昔富兵机，气压贲育走且疲。
卯年会见佛狸死，天数一定端可推。
九重求士忘食息，三聘躬耕在昕夕。
愿君努力应时须，宇宙垂名长的皪。

作者简介：庆元府鄞县人，字广微。袁燮子。少承家学，又受业于杨简。宁宗嘉定七年进士。为秘书省正字，奏称内外局势可惧，请严守帅之选，兴屯田之利。迁校书郎，又言边事之病在内不在外。历任监司及州府官，所至兴利除弊。入为中书舍人，屡奏边事当以上流为急，议和恐误事。累官至权兵部尚书、兼吏部尚书。卒谥正肃。有《蒙斋集》等。